Folketing
2000-11-29

Her til at starte med vil jeg gerne understrege, at ifølge Den Centrale Afdeling for Sygehushygiejne på Statens Serum Institut er hygiejnen på danske sygehuse ikke dårlig, som det ellers kan antydes i spørgsmålet. Hygiejnen er blevet forbedret igennem de seneste 10-15 år, og antallet af sygehusinfektioner er reduceret med ca. 20 pct. i den periode. Men selvfølgelig er der fortsat plads til forbedringer. Som det bl.a. fremgår af mit svar på spørgsmål nr. S 72 fra den 24. oktober 1999, er der taget flere initiativer, som skal være med til fortsat at forbedre hygiejnen på sygehusene. Blandt andet er der ved at blive udarbejdet en hygiejnestandard efter ISO 9000-konceptet, og det er Sundhedsministeriet, som finansierer det arbejde. Projektet ledes af Statens Serum Institut og Dansk Standard. Hertil kommer, at regeringen og amterne er enige om, at der snarest muligt skal etableres en ny uddannelse til hygiejnesygeplejerske. Sundhedsstyrelsen har udarbejdet en redegørelse og retningslinjer for en uddannelse til hygiejnesygeplejerske. Det blev offentliggjort i december 1999, og Sundhedsministeriet har udarbejdet en ny bekendtgørelse om en sådan uddannelse.